10หุ้นเพิ่ม-ลดฟรีโฟลต
ทรีซิกตี้ไฟว์43% บิ๊กส.ขอนแก่นฯเล็งขายหุ้น20%
20 ก.พ. 2555

ทรีซิกตี้ไฟว์43% บิ๊กส.ขอนแก่นฯเล็งขายหุ้น20%
ทรีซิกตี้ไฟว์ครองแชมป์หุ้นเพิ่มฟรีโฟลตปี 2553 ส่วน EARTH กลับลดลงมากที่สุด “กลุ่มรุจิราโสภณ” ส.ขอนแก่นฯ เล็งหั่นหุ้นในมือ 20% เหลือไม่เกิน 50%
ตลาดหลักทรัพย์แห่งประเทศไทย (ตลท.) เปิดเผยว่า บริษัท ทรีซิกตี้ไฟว์ (TSF) เป็นหุ้นที่มีปริมาณหุ้นหมุนเวียนใน ตลท. หรือฟรีโฟลต เพิ่มขึ้นมากที่สุดในปี 2553 ถึง 43% เมื่อเปรียบเทียบกับฟรีโฟลตในปี 2552
ส่วนบริษัท เอ็นเนอร์ยี่ เอิร์ธ (EARTH) มีฟรีโฟลตลดลงมากที่สุดถึง 66% ภายหลังบริษัทเดิมคือบริษัท แอ๊ดว้านซ์เพ้นท์ แอนด์ เคมิเคิล (ไทยแลนด์) สามารถฟื้นฟูกิจการเพื่อแก้ไขเหตุแห่งการเพิกถอนสำเร็จ ส่งผลให้หุ้นกลับมาซื้อขายในตลาดหลักทรัพย์อีกครั้งภายใต้โครงสร้างธุรกิจใหม่เป็นการขายถ่านหิน และโครงสร้างผู้ถือหุ้นใหม่ที่มีนายขจรพงศ์ คำดี เป็นผู้ถือหุ้นใหญ่จำนวนกว่า 19% ทั้งนี้ยังไม่รวมการถือหุ้นของพันธมิตร
ด้านนายเจริญ รุจิราโสภณ ประธานเจ้าหน้าที่บริหาร บริษัท ส.ขอนแก่นฟู้ดส์ (SORKON) เปิดเผยว่า บริษัทได้จ้างบริษัท แคปปิตอล ลิงค์ เป็นบริษัทที่ปรึกษาทางการเงินเพื่อหาวิธีลดสัดส่วนการถือหุ้นของ ครอบครัวรุจิราโสภณลงอีก 20% ให้เหลือไม่เกิน 50% ของทุนชำระแล้ว จากปัจจุบันครอบครัวเป็นผู้ถือหุ้นใหญ่กว่า 70%
อย่างไรก็ดี ทางเลือกในการลดสัดส่วนถือหุ้นมีหลายอย่างและมีความเป็นไปได้หมด ตั้งแต่การเพิ่มทุน การแจกปันผลเป็นหุ้น การออกใบสำคัญแสดงสิทธิเพื่อซื้อหุ้น (วอร์แรนต์) แต่ทั้งหมดนี้ต้องรอให้บริษัทที่ปรึกษาช่วยพิจารณาให้อีกครั้ง
อย่างไรก็ตาม บริษัทต้องรอดูผลการตอบรับการซื้อหุ้นเพิ่มทุนของผู้ถือหุ้นเดิมก่อน โดยบริษัทกำหนดขายหุ้นเพิ่มทุนจำนวน 16.17 ล้านหุ้นให้กับผู้ถือหุ้นที่มีชื่อในทะเบียนวันที่ 12 มี.ค. 2555 สัดส่วน 1 หุ้นเดิมต่อ 2 หุ้นใหม่ ราคาหุ้นละ 10 บาท ซึ่งมีกำหนดจ่ายเงินวันที่ 29 มี.ค.4 เม.ย. 2555 ซึ่งคาดว่าจะได้เงิน 160 ล้านบาท เพื่อนำเงินไปขยายกำลังการผลิต ลงทุนสร้างโรงงานใหม่
นายเจริญ กล่าวว่า เหตุผลที่ต้องการลดสัดส่วนการถือครองหุ้นของครอบครัวรุจิราโสภณ เนื่องจากต้องการเพิ่มฟรีโฟลตให้มีผู้ถือหุ้นรายย่อยมากขึ้นกว่าระดับปัจจุบันที่ 21% ขณะเดียวกันต้องการนำเงินเพิ่มทุนไปใช้ในการขยายธุรกิจที่หลากหลายทั้งในประเทศและต่างประเทศมากขึ้น
“ตั้งแต่ปี 2539 ที่เริ่มเกิดวิกฤตการณ์ต้มยำกุ้งในประเทศไทยจนถึงปัจจุบันเป็นเวลากว่าสิบปีแล้วบริษัทไม่ได้ดำเนินการการเพิ่มทุนหรือหาแหล่งเงินทุนในตลาดทุนเลย เนื่องจากบริษัทก็มีการถือหุ้นไขว้ไปมากันอยู่ แต่ตอนนี้บริษัทแก้ไขปัญหาที่เป็นอยู่ให้มีความคล่องตัวขึ้นแล้ว จึงถือเป็นจังหวะที่เหมาะสมที่บริษัทจะใช้ตลาดทุนในการขยายกิจการ และยังทำให้บริษัทอยู่ในเกณฑ์ของ ตลท.” นายเจริญ กล่าว
ส่วนราคาหุ้น SORKON วันที่ 17 ก.พ.ที่ผ่านมา ทะยานขึ้นไปปิดที่ 85 บาท บวก 11 บาท หรือ 14.86% แต่มูลค่าการซื้อขายบางตาเพียง 0.38 ล้านบาท ซึ่งเชื่อว่าราคาขายเพิ่มทุนที่หุ้นละ 10 บาท จะจูงใจให้ผู้ถือหุ้นเดิมใช้สิทธิจองซื้อหุ้นใหม่